Krajčí, Marek, poslanec NR SR (2021-12-09):
Ďakujem pekne. Príjemný neskorý večer. Vážený pán predsedajúci, pán minister, pani predsedníčka, ctené kolegyne, kolegovia, som veľmi rád, že hoci táto vláda dostala do vienko, do vienka pandémiu a v podstate od prvých dní jej vládnutia musela sústrediť väčšinu svojho aktívneho potenciálu a vládnutia práve do zvládania práve najväčšej pandémie za posledných sto rokov, tak aj na ministerstve zdravotníctva sa už v prvom roku rozbehli jednotlivé reformné tímy, ktoré začali poctivo napĺňať programové vyhlásenie vlády, a, samozrejme, aj reformné zámery, ktoré aj hnutie OĽANO si v predchádzajúcom období, najmä v pobyte opozícii postupne pripravovalo, formovalo, aj po, samozrejme, spolupráci s inými odborníkmi, ale aj politickými stranami. Takýmto spôsobom sa podarilo vlastne zostaviť reformné tímy, ktoré sa zaoberali reformami primárnej zdravotnej starostlivosti, ústavnej zdravotnej starostlivosti, dlhodobej zdravotnej starostlivosti s výnimkou tých, keď sa nám podarilo dotiahnuť aj zo zahraničia ľudí, ktorí začali pracovať na vzniku HTA inštitútu. Ďalší tím, ktorý intenzívne pracoval, a je to dôkaz aj v programovom vyhlásení vlády, pripravoval reformu urgentnej zdravotnej starostlivosti, lebo sú tu prepojené nádoby. A teraz som veľmi rád, že teraz koncom druhého roku to reformné úsilie tejto vlády a aj ministerstva zdravotníctva – aj pod súčasným, novým vedením – vlastne má v parlamente v druhom čítaní tesne pred, hovorím, že úspešným schválením tejto reformy. Reformu, na ktorú tu čakajú odborníci, a hovorí sa o nej posledných 15-17 rokov. Musíme si priznať, že tá reforma, ktorú tu zaviedol ešte exminister Zajac, za posledné práve toto obdobie 15-17 rokov, žiaľ, nepriniesla nejaké valné výsledky. Slovensko zaostáva za inými krajinami, a najmä keď sa porovnávame s krajinami V4, ktoré nemajú tak probiznisovo naladený zdravotnícky systém. A zaostáva, samozrejme, v takých tých kľúčových parametroch odvrátiteľných úmrtí, civilizačných chorôb a tak ďalej. Takže bolo evidentné, že to, čo trh nevyriešil, musí začať nejakým regulovať štát. Nakoniec aj táto reforma je tu kvôli tomu, lebo zdravotné poisťovne, áno, aj spolu s nemocnicami, neboli schopné nájsť konsenzus a vlastne vytvoriť tú stratifikáciu, alebo teda tú postupnú špecializáciu po vlastných dohodách. A vlastne čakali na pomoc regulátora, teda štát. A to ministerstvo zdravotníctva teraz, myslím, v tomto zákone prináša a som veľmi rád všetkým, ktorí na tejto reforme spolupracovali, teda najmä tvorcom, keď chcem vyzdvihnúť tím pod vedením Oskara Dvořáka, Angeliky Salajovej na ministerstve zdravotníctva. Ale, samozrejme, potom aj veľká vďaka patrí pani predsedníčke, ktorá od prvej chvíle ešte aj v opozícii (povedané so smiechom) neustále za túto reformu bojovala, a, samozrejme, nášmu novému pánovi ministrovi, ktorý, ktorý pomáha, aby sa tá reforma podarila úspešne presadiť. Chcel by som takisto poďakovať, samozrejme, celej vláde. A nebolo to úplne jednoduché, presvedčiť ju, ale aj Európsku komisiu, aby nám na tieto reformy dala dostatočne veľký balík peňazí. A ja môžem s hrdosťou povedať, že sa nám podarilo koncom roku 2020 z fondu obnovy a odolnosti (pozn. red.: správne „plán obnovy a odolnosti“) získať pre rezort zdravotníctva takmer 1,5 mld. eur. K tomu, samozrejme, sú tu ďalšie eurofondy, ďalšie programové výzvy, ktoré sú pred nami. A ja si teda myslím, že naozaj je z čoho reformovať, čo je veľmi dobrá správa. Pri tejto reforme, dalo by sa o nej hovoriť z rôznych pohľadom veľa, ale dovoľte, aby som sa trošku pozeral na ňu zo strany pacienta. Je to, samozrejme, len prvá, prvá mozaika toho puzzle, toho reformného úsilia, ktoré ministerstvo zdravotníctva ešte má aj pred sebou, dôležitá, pretože je to jeden z dôležitých míľnikov, ktorý nám pomôže uvoľniť potrebné peniaze a rekonštruovať naozaj do veľkej miery zdevastovanú ústavnú zdravotnú starostlivosť, ktorá na Slovensku tu je. Však naozaj je pravda, že vznikali nejaké špecializované ústavy, možno nejaké nemocnice, ale samo osebe ten fakt, že rezort ministerstva zdravotníctva za posledných 25 rokov nepostavil ani jednu nemocnicu, hovorí sám za seba. A práve preto bolo potrebné nasmerovať väčšinu financií práve do tohto sektoru. A myslím si, že aj časovo, tak ako je to nastavené, je to správne, pretože, ako už bolo povedané, máme dostatočné množstvo nemocníc a mnohé z nich majú množstvá, množstvo kvalitných, skúsených, erudovaných lekárov, ktorí sú schopní ako špecialisti viesť aj – a mnohí z nich aj majú – ambulancie špecializované, a, samozrejme, pôsobia ešte na oddeleniach. To znamená pri dobre nastavenej reprofilizácii mnohí z týchto ľudí, samozrejme, môžu ďalej pokračovať aj v tých nemocniciach prvej úrovne vo svojich špecializovaných ambulanciách. Ja osobne predpokladám, že budeme svedkami nárastu veľmi modernej jednodňovej chirurgie, ktorá je schopná obsiahnuť až 60-70 % chirurgických zákrokov. Myslím si, že nikto z nás, pokiaľ potrebuje zdravotnú starostlivosť, netúži ležať v nemocnici. A vieme aj, že množstvo ľudí, ktorí teraz ležia v nemocnici, by tam ležať naozaj nemuseli a bolo im to len odporúčané. Mnohé nemocnice naháňajú pacientov, aby mali akú-takú obložnosť, a tá obložnosť je na území Slovenskej republiky len okolo 60 %. To znamená, že zo 60 % akútnych lôžok je efektívne využívaných 40 %. V podstate živíme a živíme ich úplne zbytočne. Práve preto je veľmi dôležité prinášať zvýšenú kvalitu tým, že budeme centralizovať poskytovanie tejto zdravotnej starostlivosti. No a tuná, samozrejme, prichádza pohľad pacienta a ten pohľad je, samozrejme, kľúčový. A ja som preto veľmi rád, že v tomto zákone je tzv. stať o maximálnych čakacích lehotách, a teda v rámci tej cesty pacienta, ktorú pacient môže po prijatí tejto reforme potom konkrétne zakúsiť tým, že bude manažovaná jeho zdravotná starostlivosť, bude sa objednávať a bude objednávaný na jednotlivé vyšetrenia v časových termínoch, ktoré mu stanovia odborníci, nebude musieť blúdiť ako bludný Holanďan a hľadať si, kto by ho ošetril, ale pôjde z bodu A do bodu B, do bodu C, do bodu D a všetko bude garantovať zákon, tak aby dostal zdravotnú starostlivosť v tom čase, v ktorom on potrebuje. Zdravotné poisťovne preberú zodpovednosť za jeho manažment a budú sa snažiť mu vytvoriť naozaj tú najrýchlejšiu a najoptimálnejšiu cestu a v prípade, že by mal niekto pochybnosti, že sa to nebude dariť, tak, samozrejme, pacient bude mať nárok do stanoveného času, ktorý stanovia odborníci, si eventuálne nájsť potom aj zdravotnú starostlivosť, eventuálne u nezmluvného lekára, keby nedostal ju vo svojej sieti zdravotnej poisťovne, alebo dokonca, keby nebola dostatočná kapacita na území Slovenskej republiky, tak ako to garantuje aj Európska charta práv v rámci Európskej únie, máme nárok na poskytnutie zdravotnej starostlivosti aj v iných zdravotných zariadeniach tak, aby v prípade, že nám nemôže byť poskytnutá zdravotná starostlivosť na území Slovenskej republiky, mohla nám byť poskytnutá aj tam. Takže pacient po prijatí tejto reformy dostane novú úroveň svojich práv, bude poznať svoj nárok. Táto reforma definuje jeho geografickú dostupnosť zdravotnej starostlivosti, ale nielen geografickú, aj časovú dostupnosť, ktorá musí byť realizovaná tak, ako to doteraz nie je, lebo doteraz mnohí pacienti zbytočne dlho čakajú, a naozaj domáhajú sa zdravotnej starostlivosti. To by sa po prijatí tejto reformy diať nemalo. Takže ja len chcem zapriať aj pánovi ministrovi, ministrovi zdravotníc... a ministerstvu zdravotníctva a naozaj, by som povedal, plodnú ďalšiu ťažkú prácu, ktorá je pred nimi, pretože keď Národná rada schváli tento zákon, tak všetko sa len začína a verím, že spoločným úsilím sa nám podarí vybudovať naozaj lepšie zdravotníctvo pre všetkých. A my sa, samozrejme, všetci k tomu veľmi radi pridáme. Ďakujem veľmi pekne.